stanford-oval/wikipedia huggingface dataset:
ออพติมัส ไพรม์
ประวัติ > อนิเมะ > ไพรม์

ในการ์ตูนชุดนี้ มีการกล่าวถึงชีวิตแรกเริ่มของออพติมัส แตกต่างกับ ยุค G1 โดยมีการกล่าวถึงว่า ออพติมัส ไพรม์ เคยเป็นหุ่นยนต์ระดับแรงงานชื่อ โอไรอ้อน แพคส์ และเป็นเพื่อนสนิทกับ เมกะทรอน ซึ่งในขณะนั้น เมกะทรอนยังเป็นนักสู้จ้าวสังเวียนประจำดาวไซเบอร์ทรอน วันหนึ่ง โอไรอ้อนกับเมกะทรอนได้เดินทางไปสภาเพื่อร่วมออกความคิดเห็นในการพัฒนาดาวไซเบอร์ทรอนให้ดียิ่งขึ้น เมกะทรอนออกความคิดเห็นว่าต้องจัดการหุ่นยนต์รุ่นเก่าและมีท่าทีแสดงออกอย่างชัดเจนว่า ต้องการเป็นหุ่นยนต์ระดับไพรม์ รุ่นต่อไป ขณะที่โอไรอ้อนนั้น ออกความคิดเห็นตรงข้ามกับเมกะทรอน โดยกล่าวไว้ว่าการก่อความรุนแรงขึ้น ไม่สามารถนำมาซึ่งความสงบสุขและความสำเร็จที่แท้จริงได้ ทำให้ประธานสภาสูงและทุกคนในสภานั้นยินดีต่อความคิดเห็นของโอไรอ้อน เหตุนี้ทำให้ เมกะทรอน เริ่มชิงชัง โอไรอ้อน ตั้งแต่บัดนั้นเป็นต้นมา และสร้างกองทัพดีเซปติคอนส์ขึ้นเพื่อเริ่มก่อสงครามตลอดกาลโดยมีซาวด์เวฟเป็นกำลังสำคัญ ขณะที่โอไรอ้อนมุ่งหน้าไปยังแกนกลางของดาวไซเบอร์ทรอนหวังจะฟื้นฟูทุกสิ่งให้เหมือนเดิม ไพรมัส ที่อยู่ในแกนกลางดวงดาว และกำลังอ่อนแอลงเรื่อย ๆ นั้น ได้มองเห็นพลังบริสุทธิ์ที่อยู่ในตัวโอไรอ้อน จึงมอบเมททริกซ์แห่งจิตผู้นำให้แก่โอไรอ้อน จนได้กลายเป็น ออพติมัส ไพรม์ มาจนถึงปัจจุบัน
ออพติมัส ไพรม์ มีอุปนิสัยที่ไม่เหมือนกับหุ่นยนต์ตัวใด คือไม่เคยหัวเราะ ร้องไห้ หรือแสดงอารมณ์ฉุนเฉียวให้เห็น ถึงแม้เขาจะมีอุปนิสัยที่เคร่งขรึมแต่ก็ยังมีความอ่อนโยนรวมอยู่ด้วย จึงทำให้เหล่าออโต้บ็อตส์ แม้กระทั่งเหล่ามนุษย์เองนั้น รักและนับถือออพติมัส และเขายังมี แร็ตเชต แพทย์ประจำหน่วย เป็นเพื่อนที่เขาไว้ใจที่สุด เขามีอาวุธเยอะที่สุด
เสียงพากย์ ออพติมัส ไพรม์ ในภาค ทรานส์ฟอร์เมอร์ส ไพร์ม นี้ ให้เสียงภาษาอังกฤษโดย ปีเตอร์ คัลเลน (Peter Cullen) ให้เสียงภาษาไทยโดย ธงชัย ชาญชำนิ (ฉบับการ์ตูนเน็ตเวิร์ก) วีระศักดิ์ แก้วอุ่น (ฉบับทีมพากย์เสียงไทย) และ สุภาพ ไชยวิสุทธิกุล (ฉบับช่องเอ็มคอตแฟมมิลี)
ประวัติ > ฉบับคนแสดง

ออพติมัส ไพรม์ คือ ผู้นำกลุ่มออโต้บ็อตส์ แปลงร่างเป็นรถบรรทุก ปีเตอร์บิลท์ สีน้ำเงินแดง ให้เสียงพากย์ภาษาอังกฤษโดย ปีเตอร์ คัลเลน ทั้งในเวอร์ชั่นที่เป็นการ์ตูนซีรีส์ต้นฉบับและในภาพยนตร์ “ทรานส์ฟอร์เมอร์ส” ของดรีมเวิร์คส์ พิคเจอร์ส และพาราเม้าท์ พิคเจอร์ส เมื่อหลายๆ ปีก่อน และให้เสียงพากย์ภาษาไทยโดย ธงชัย ชาญชำนิ (ภาค 1-4) และ แกละ-เสนาะทิพย์ วงศ์ศิริจินดา (ภาค 5 , ภาค 6 ภาพยนตร์ บัมเบิลบี และ ภาค กำเนิดจักรกลอสูร)  เมทริกซ์แห่งจิตผู้นำ ซึ่งเป็นชิ้นส่วนที่เป็นธรรมชาติที่ออพติมัสใส่เอาไว้ภายในโพรงที่หน้าอกของเขา (เมทริกซ์แห่งจิตผู้นำก็คือมงกุฏที่ไพรม์แต่ละคนจะครอบครองติดตัวเอาไว้) ได้เลือกออพติมัสให้เป็นไพรม์หรือผู้นำคนต่อมา เขายอมรับอย่างถ่อมตน และมันได้เปลี่ยนแปลงชีวิตของเขาจากหุ่นยนต์ชั้นแรงงานในไซเบอร์ทรอน มาเป็นผู้นำของออโต้บ็อตส์ กองกำลังที่บำเพ็ญคุณประโยชน์ที่แข็งแกร่งที่สุดในจักรวาล ในยามที่ต้องนำทีมสู้รบ ประโยคประจำตัวของออพติมัส ก็คือ "แปรสภาพและล้อหมุนลุย" (Transform and roll out) เขาสูง 28 ฟุต ออพติมัสมีอาวุธประจำตัวหลายชนิด เช่น มีดคู่, ปืนใหญ่คู่ ,ขวาน, ตะขอคู่ ,ดาบเอ็นเนอร์จอนขนาดใหญ่ ,ไอพ่นเลเซอร์คู่, ปืนโล่ ,โล่ ปืนกล, และ ดาบเอ็กซ์คาลิเบอร์
รายชื่อคอนวอย

อ็อพติมัส ไพรม์ แปลงร่างเป็นรถบรรทุกปีเตอร์บิลท์ สีน้ำเงินแดง
รัฐนิยม

จอมพล แปลก พิบูลสงคราม นายกรัฐมนตรี ขณะตรวจสอบนักเรียน
จอมพล แปลก กล่าวสุนทรพจน์สนับสนุนกิจกรรมการเกษตร
รัฐนิยม เป็นแนวปฏิบัติทางวัฒนธรรมซึ่งคณะรัฐมนตรีไทย คณะที่ 9 (พ.ศ. 2481–2485) กำหนดแก่ประชาชนชาวไทย มุ่งหมายให้เป็นประเพณีนิยมของรัฐ ทำนองเดียวกับพระราชนิยมที่กำหนดขึ้นจากความนิยมส่วนพระองค์ของพระมหากษัตริย์สมัยสมบูรณาญาสิทธิราชย์
รัฐนิยมมีทั้งสิ้น 12 ฉบับ ฉบับแรกออกในวันที่ 24 มิถุนายน พ.ศ. 2482 ซึ่งเป็นวันชาติ ฉบับสุดท้ายออกในวันที่ 28 มกราคม พ.ศ. 2485
ประวัติ

คณะรัฐมนตรีไทย คณะที่ 9 ซึ่งมีจอมพล แปลก พิบูลสงคราม เป็นนายกรัฐมนตรีนั้น มีนโยบายปรับปรุงประเทศให้ทันสมัยในลักษณะที่ไม่ทอดทิ้งประเพณีเดิม โดยเรียกว่า "การสร้างชาติ" และหนึ่งในวิธีการสร้างชาตินี้ คือ จัดระเบียบประเพณีบ้านเมืองเสียใหม่ ในปีที่ 2 ของการดำรงตำแหน่ง คณะรัฐมนตรีจึงออกประกาศในเรื่องนี้เป็นฉบับแรก เรียกว่า "รัฐนิยม" โดยออกในวันชาติ 24 มิถุนายน พ.ศ. 2482 ในวันดังกล่าว จอมพล แปลก แถลงทางวิทยุว่า "รัฐนิยม คือ การปฏิบัติให้เป็นประเพณีนิยมที่ดีประจำชาติ เพื่อให้บุตรหลานอนุชนคนไทยเรายึดถือเป็นหลักปฏิบัติ รัฐนิยมนี้มีลักษณะและละม้ายคล้ายคลึงกับจรรยมารยาทของอารยชนจะพึงประพฤติ" และหลวงวิจิตรวาทการ (วิจิตร วิจิตรวาทการ) รัฐมนตรีในคณะเดียวกัน ยังแถลงว่า "เรื่องรัฐนิยมได้กำเนิดขึ้นมาจากความวิตกหมกมุ่นของนายกรัฐมนตรีในปัญหาสำคัญอันเกี่ยวแก่ประเทศชาติ คือ ปัญหาที่คิดจะทำคนไทยให้เป็นไทยจริง ๆ โดยชั้นต้น คือ ให้คนไทยสามารถดำรงตนอยู่โดยอิสระ ขั้นที่สอง ก็คือ ฟื้นฟูวัฒนธรรมไทยให้ชาวไทยได้รับความยกย่องจากนานาชาติ"
การกำหนดรัฐนิยมนั้นดำเนินการโดยตั้งคณะกรรมการชื่อว่า "คณะกรรมการรัฐนิยม" มีหลวงวิจิตรวาทการนั้นเองเป็นประธาน และมีหน้าที่ร่างรัฐนิยมต่าง ๆ ขึ้นตามความต้องการของรัฐบาล
รัฐบาลเลือกออกรัฐนิยมในรูปแบบประกาศเชิญชวน มากกว่าออกเป็นกฎหมายบังคับ เนื่องจากเห็นว่า "ไม่สมควรที่จะออกกฎหมายบีบบังคับราษฎรในระยะแรก ๆ เพราะอาจจะไม่ได้ผลเท่าที่ควรถ้าจะต้องใช้วิธีบังคับ แต่การที่ค่อยเป็นค่อยไปโดยให้ราษฎรได้ซึมซับแนวปฏิบัติรัฐนิยมไปทีละน้อย น่าจะกลายเป็นลักษณนิสัยของประชาชนชาวไทยไปได้ในที่สุด" ในเรื่องนี้ หลวงวิจิตรวาทการอธิบายว่า "หน้าที่ของรัฐบาล...เป็นหน้าที่ที่ก่อสร้างความถาวรวัฒนาให้แก่ประเทศชาติ... แต่การสร้างความถาวร กับการสร้างความวัฒนานั้น วิธีการไม่เหมือนกัน การสร้างความถาวรอาจอาศัยกฎหมายได้ แต่การสร้างความวัฒนานั้นไม่สะดวกที่จะใช้กฎหมาย รัฐบาลจึ่งได้จัดให้มีระเบียบการอันหนึ่งขึ้น เรียกว่า รัฐนิยม รัฐนิยมมีลักษณะเช่นเดียวกับพระราชนิยมในสมัยก่อน ผิดกันแต่ว่า พระราชนิยมเป็นมติของพระมหากษัตริย์พระองค์เดียว ส่วนรัฐนิยมเป็นมติของรัฐซึ่งตั้งขึ้นโดยอนุโลมตามมติมหาชนเป็นประเพณีนิยมประจำชาติ"
ในโอกาสถัด ๆ มา ก็ได้ออกรัฐนิยมฉบับอื่น ๆ อีกตามลำดับ จนสิ้นอายุคณะรัฐมนตรีใน พ.ศ. 2485 จึงมีรัฐนิยมทั้งสิ้น 12 ฉบับ
รัฐนิยม

รัฐนิยมมีทั้งสิ้น 12 ฉบับ เริ่มตั้งแต่ พ.ศ. 2482 จนถึง พ.ศ. 2485 ในปีแรกนั้นออกมากถึง 6 ฉบับ แต่ในปีถัด ๆ มา ลดลงเรื่อย ๆ รัฐนิยมทั้ง 12 ฉบับมีดังนี้
| ฉบับที่ | ลงวันที่ | เรื่อง | อ้างอิง |
| --- | --- | --- | --- |
| 1 | 24 มิถุนายน พ.ศ. 2482 | รัฐนิยมใช้ชื่อประเทศ ประชาชน และสัญชาติ |  |
| 2 | 3 กรกฎาคม พ.ศ. 2482 | การป้องกันภัยที่จะบังเกิดแก่ชาติ |  |
| 3 | 2 สิงหาคม พ.ศ. 2482 | การเรียกชื่อชาวไทย |  |
| 4 | 8 กันยายน พ.ศ. 2482 | การเคารพธงชาติ เพลงชาติ และเพลงสรรเสริญพระบารมี |  |
| 5 | 1 พฤศจิกายน พ.ศ. 2482 | ให้ชาวไทยพยายามใช้เครื่องอุปโภคบริโภคที่มีกำเนิดหรือทำขึ้นในประเทศไทย |  |
| 6 | 10 ธันวาคม พ.ศ. 2482 | ทำนองและเนื้อร้องเพลงชาติ |  |
| 7 | 21 มีนาคม พ.ศ. 2482 | ชักชวนให้ชาวไทยร่วมกันสร้างชาติ |  |
| 8 | 26 เมษายน พ.ศ. 2483 | เพลงสรรเสริญพระบารมี |  |
| 9 | 24 มิถุนายน พ.ศ. 2483 | ภาษาและหนังสือไทยกับหน้าที่พลเมืองดี |  |
| 10 | 15 มกราคม พ.ศ. 2484 | การแต่งกายของประชาชนชาวไทย |  |
| 11 | 8 กันยายน พ.ศ. 2484 | กิจประจำวันของคนไทย |  |
| 12 | 28 มกราคม พ.ศ. 2485 | การช่วยเหลือคุ้มครองเด็ก คนชรา หรือคนทุพพลภาพ |  |
ผลสืบเนื่อง

รัฐนิยมมีลักษณะเป็นแนวปฏิบัติ มิใช่เป็นข้อบังคับ และไม่มีบทลงโทษสำหรับผู้ฝ่าฝืน ทำให้ไม่ได้รับความร่วมมือและไม่ประสบผลสำเร็จเท่าใดนัก คณะรัฐมนตรีชุดถัดมา คือ คณะรัฐมนตรีไทย คณะที่ 10 (พ.ศ. 2485–2487) ซึ่งมีจอมพล แปลก เป็นนายกรัฐมนตรีดังเดิม จึงหันไปผลักดันนโยบายสร้างชาติผ่านการออกกฎหมายบังคับแทน คือ พระราชบัญญัติวัฒนธรรมแห่งชาติ พุทธศักราช 2485 ซึ่งวางโทษทางอาญาสำหรับผู้ฝ่าฝืน นำไปสู่การถกเถียงอย่างกว้างขวางในสภาผู้แทนราษฎร โดยเฉพาะจากสมาชิกสภาผู้ไม่เห็นด้วยกับการบีบบังคับ เมื่อสิ้นคณะรัฐมนตรีดังกล่าวแล้ว จึงมีการยกเลิกบทบังคับหลายประการที่ได้ประกาศใช้ไป และเมื่อประกาศใช้รัฐธรรมนูญฉบับใหม่ คือ รัฐธรรมนูญแห่งราชอาณาจักรไทย พุทธศักราช 2492 จึงกำหนดไว้ในมาตรา 66 ว่า "รัฐพึงรักษาไว้ซึ่งวัฒนธรรมประจำชาติ แต่ต้องไม่กระทำโดยวิธีการอันเป็นการบังคับฝืนใจบุคคล"
ในสมัยหลัง

| ภาพจากแหล่งข้อมูลภายนอก |
| --- | --- |
 ค่านิยมของคนไทย 12 ประการ (PDF). กองบัญชาการกองทัพไทย.[ลิงก์เสีย]
คณะรักษาความสงบแห่งชาติ คณะทหารซึ่งขึ้นสู่อำนาจด้วยการก่อรัฐประหารใน พ.ศ. 2557 ได้พยายามจัดระเบียบทางวัฒนธรรมทำนองเดียวกัน ผ่านการกำหนด "ค่านิยมของคนไทย 12 ประการ" และกำหนดให้นักเรียนไทยท่องจำค่านิยมนี้ทุกวันในระหว่างพิธีเคารพธงชาติตอนเช้าและในชั้นเรียน
ดูเพิ่ม

ประเทศไทยในสงครามโลกครั้งที่สอง
รำวง
ภาษาไทยสมัยจอมพล ป. พิบูลสงคราม
ลัทธิข้อยกเว้นไทย
การแผลงเป็นไทย
แหล่งข้อมูลอื่น

ณรงค์ พ่วงพิศ. “การประกาศใช้ ‘รัฐนิยม’ ในสมัยรัฐบาล จอมพล ป. พิบูลสงคราม (พ.ศ. 2481-2487).” วารสารประวัติศาสตร์ (2545): 20–44.
นครินทร์ เมฆไตรรัตน์. “ระบอบรัฐนิยมของ จอมพล ป.พิบูลสงคราม : การก่อรูปของแนวความคิดและความหมายทางการเมือง.” ใน ความคิด ความรู้ และอำนาจการเมืองในการปฏิวัติสยาม 2475. พิมพ์ครั้งที่ 2. น. 363–403. กรุงเทพฯ: ฟ้าเดียวกัน, 2546.
สุรเชษ์ฐ สุขลาภกิจ. “สังคมและวัฒนธรรมไทย พ.ศ. 2398-2500.” ใน เอกสารการสอนชุดวิชา ประวัติศาสตร์ไทย 10201 หน่วยที่ 8–15 (ฉบับปรับปรุงครั้งที่ 4). น. 13-1–13-62. นนทบุรี: สาขาวิชาศิลปศาสตร์ มหาวิทยาลัยสุโขทัยธรรมาธิราช, 2567.
โซนิคไรเดอร์ส

| โซนิคไรเดอร์ส Sonic Riders ソニックライダーズ |
| --- | --- |

ผู้พัฒนา: โซนิคทีม
ผู้จัดจำหน่าย: เซก้า
ชุด: Sonic Riders 
เครื่องเล่น: เพลย์สเตชัน 2, เอ็กซ์บ็อกซ์, เกมคิวบ์, คอมพิวเตอร์
วางจำหน่าย: 21 กุมภาพันธ์ ค.ศ. 2006  23 กุมภาพันธ์ ค.ศ. 2006  13 มีนาคม, ค.ศ. 2006 14 พฤศจิกายน, ค.ศ. 2006 (คอมพิวเตอร์)  24 พฤศจิกายน, ค.ศ. 2006 (คอมพิวเตอร์)
แนว: เกมแข่งรถ
รูปแบบ: ผู้เล่นเดี่ยว, หลายผู้เล่น
โซนิคไรเดอร์ส (อังกฤษ: Sonic Riders; ญี่ปุ่น: ソニックライダーズ) เป็นเกมแข่งรถจากเกมชุดโซนิคเดอะเฮดจ์ฮ็อก ผลิตโดยโซนิคทีม และจัดจำหน่ายโดยเซก้า โซนิคไรเดอร์สถือเป็นเกมแข่งรถลำดับที่สี่ในเกมชุดโซนิคเดอะเฮดจ์ฮ็อก ซึ่งเกมก่อนหน้านั้นได้แก่ โซนิคดริฟท์ 1 และ 2, โซนิค R โดยในครั้งนี้ตัวละครจะใช้อุปกรณ์ซึ่งเป็นกระดานลอยตัว (รวมรองเท้าและจักรยานยนต์) ที่เรียกว่า เอ็กซ์ทรีมเกียร์ (ถูกเรียกย่อๆว่า EX เกียร์ หรือ เกียร์)
โซนิคไรเดอร์สผลิตและวางจำหน่ายในวาระครบรอบ 15 ปีของเกมชุดโซนิคเดอะเฮดจ์ฮ็อก โดยมีการเพิ่มตัวละครใหม่ 5 ตัวคือกลุ่มบาบิลอนโร้กส์ 3 คนและหุ่นยนต์ E-10000 2 ตัว นอกจากนั้นแล้วยังมีตัวละครอื่นๆของค่ายเซก้าที่ผลิตโดยโซนิคทีมอย่าง NiGHTS (จากเกม NiGHTS อินทูเดอะดรีม), อูลาล่า (จากเกมสเปซแชนเนิล 5) และ ไอไอ (จากเกมซูเปอร์มังกี้บอล) มาร่วมเป็นตัวละครที่สามารถเลือกเล่นได้อีกด้วย
ตัวเกมวางจำหน่ายในเครื่องเล่นเกมยุคที่หกทั้งสามระบบ ได้แก่ เพลย์สเตชัน 2, เอ็กซ์บ็อกซ์, เกมคิวบ์ รวมถึงคอมพิวเตอร์พีซี และมีความเป็นไปได้ว่านี่เป็นเกมสุดท้ายในเกมชุดโซนิคเดอะเฮดจ์ฮ็อกสำหรับเครื่องเล่นเกมยุคที่หก อย่างไรก็ดีทางเซก้าเคยให้สัมภาษณ์ว่าทางบริษัทยังคงจะสนับสนุยเพลย์สเตชัน 2 ต่อไปอีก 2 ปีด้วยเกมโซนิค อย่างไรก็ดียังไม่มีการยืนยันว่าจะมีเกมโซนิคใดถูกพัฒนาให้เพลย์สเตชัน 2 รวมทั้งอีกสองเครื่องที่เหลือด้วย
เนื้อเรื่อง

บาบิลอนโร้กส์ กลุ่มโจรในตำนานซึ่งเจ็ท หัวหน้ากลุ่มได้รับกุญที่จะไขไปสู่ดินแดนของพวกเขาที่ชื่อว่า บาบิลอนการ์เดน มาจากพ่อของเขา ซึ่งขณะที่พวกเขาพยายามหาทางฟื้นพลังให้กับบาบิลอนการ์เดน ดร.เอ็กแมน ก็เข้ามาหาและเสนอให้ขโมยสิ่งที่เรียกว่า คาออสเอเมอรัลด์ ซึ่งเชื่อว่าเป็นขุมพลังที่จะปลุกบาบิลอนการ์เดนขึ้นมาได้
ต่อมาในเมืองฟิวเจอร์ซิตี้ ซึ่งพวกโซนิค (อันประกอบด้วยโซนิค เดอะเฮดจ์ฮ็อก, ไมลส์ "เทลส์" พราวเวอร์ และ นัคเคิลส์ ดิอีคิดนา) กำลังตามจับสัญญาณของคาออสเอเมอรัลด์ ทันใดนั้นพวกบาบิลอนโร้กส์ก็ปรากฏตัวออกมาพร้อมกับคาออสเอเมอรัลด์ที่ขโมยมา โซนิคพยายามตามไปแต่ล้มเหลว
วันต่อมาพวกโซนิคได้พบว่าดร.เอ็กแมน ได้จัดการแข่งขันเอ็กซ์ทรีมเกียร์ขึ้น โดยมีเงื่อนไขว่าผู้เข้าแข่งขันทุกคนจะต้องจ่ายคาออสเอเมอรัลด์คนละ 1 เม็ดและคนที่ชนะเลิศจะได้ทั้งหมดไป เมื่อดร.เอ็กแมนเปิดเผยหน้าตาผู้ที่ลงทะเบียนแล้วพบว่าเป็นพวกบาบิลอนโร้กที่เจอกันเมื่อวาน โซนิคซึ่งต้องการแก้มือที่แพ้ให้กับพวกนั้นจึงตัดสินใจเข้าร่วมการแข่งครั้งนี้ด้วย
ตัวละคร

เกมนี้ยังคงยึดระบบลักษณะตัวละคร 3 ประเภทจากเกมโซนิคฮีโร่ส์ อันได้แก่ความเร็ว, บินและพลัง โดยลักษณะพิเศษทั้ง 3 จะได้เปรียบและเสียเปรียบกันไปในแต่ละสนาม นอกจากนั้นแล้วเอ็กซ์ทรีมเกียร์บางอัน จะทำให้ตัวละครในแต่ละประเภทสามารถใช้ความสามารถของประเภทอื่นได้ (เช่น ให้ตัวละครบินได้ หรือให้ตัวละครสามารถชนสิ่งกีดขวางได้)
ตัวละครหลัก 6 ตัวที่ให้เล่นในโหมดเนื่อเรื่อง (โซนิค, เทลส์, นัคเคิลส์, เจ็ท, เวฟ, สตอร์ม) และเอมี่ (ซึ่งไม่ได้เล่นในโหมดเนื้อเรื่อง) และเอ็กซ์ทรีมเกียร์ประจำตัวของพวกเขาจะสามารถให้เลือกเล่นได้ตั้งแต่แรก ส่วนตัวละครตัวอื่นๆจะเพิ่มมาในภายหลังหลังจากที่ทำตามเงื่อนไขของเกม
ซูเปอร์โซนิคเป็นตัวละครที่ไม่ได้อยู่ในหน้าจอเลือกตัวละครตามปกติ ผู้เล่นจะต้องผ่านโหมดภารกิจครบทั้ง 100 ภารกิจโดยได้เหรียญทอง ผู้เล่นจะได้รับเกียร์ที่ชื่อว่า คาออสเอเมอรัลด์ จากนั้นให้เลือกโซนิคและเลือกเกียร์เป็นคาออสเอเมอรัลด์ โซนิคจะเปลี่ยนเป็นซูเปอร์โซนิคซึ่งใช้เกียร์บลูสตาร์ โดยจะมีความสามารถทั้ง 3 ประเภทอยู่ในตัว
ตัวละคร > ความเร็ว

ตัวละครประเภทความเร็วมีอัตราการเร่งและความเร็วสูงสุดที่มากกว่าตัวละครประเภทอื่น นอกจากนั้นแล้วพวกเขาเป็นตัวละครกลุ่มเดียวที่สามารถไถลไปตามรางได้ โดยการกดกระโดดสองครั้ง (ครั้งแรกกระโดด ครั้งที่สองเกาะ)
โซนิค เดอะเฮดจ์ฮ็อก - เกียร์ประจำตัวคือ บลูสตาร์และบลูสตาร์ II
เอมี่ โรส - เกียร์ประจำตัวคือ พิงค์โรส
เจ็ท เดอะฮอคว์ - เกียร์ประจำตัวคือ ไทป์ J
ชาโดว์ เดอะเฮดจ์ฮ็อก - เกียร์ประจำตัวคือ ดาร์คเนส
E-10000R - เกียร์ประจำตัวคือ E-GearR
อุลาล่า - เกียร์ประจำตัวคือ แชนเนิล 5
ซูเปอร์โซนิค
ตัวละคร > บิน

ตัวละครประเภทบินจะอ่อนแอกว่าตัวละครประเภทอื่นๆ แต่ตัวละครบินสามารถบินผ่านสนามได้โดยใช้เนินกระโดดสำหรับบินและวงแหวนลม ซึ่งให้พวกเขาบินได้ รวมทั้งถ้าตกลงมา พวกเขาจะค่อยๆร่อนลงมา
ไมลส์ "เทลส์" พราวเวอร์ - เกียร์ประจำตัวคือ เยลโล่ว์เทลส์
เวฟ เดอะสวอลโล่ว์ - เกียร์ประจำตัวคือ ไทป์ W
ครีม เดอะแรบบิท - เกียร์ประจำตัวคือ สไมล์
รู้จ เดอะแบท - เกียร์ประจำตัวคือ เทมพ์เทชั่น
NiGHTS - เกียร์ประจำตัวคือ ไนท์สกาย
ซูเปอร์โซนิค
ตัวละคร > พลัง

ตัวละครประเภทพลังจะแข็งแกร่งและไม่ชะงักจากการชนสิ่งกีดขวางที่ทำลายได้ในสนามและยังได้รับอากาศอีกด้วย
นัคเคิลส์ ดิอีคิดนา - เกียร์ประจำตัวคือ เร้ดร็อค
สตอร์ม ดิอัลบาทรอส - เกียร์ประจำตัวคือ ไทป์ S
ดร.เอ็กแมน - เกียร์ประจำตัวคือ E-ไรเดอร์
E-10000G - เกียร์ประจำตัวคือ E-GearG
ไอไอ เดอะมังกี้ - เกียร์ประจำตัวคือ บานาน่า
ซูเปอร์โซนิค
สนามแข่ง

ในเกมได้มีสนามแข่งทั้งหมด 19 สนาม โดย 13 สนามจะปรากฏในโหมดเนื้อเรื่อง ส่วนอีก 3 สนามจะปรากฏในโหมดเล่นอิสระ อีก 3 สนามสำหรับโหมดต่อสู้ สนามบางสนามจะเป็นการนำสนามที่มีอยู่แล้วมาเปลี่ยนบรรยากาศ
เมทัลซิตี้ (Metal City)
สแปลชแคนยอน (Splash Canyon)
เอ็กแฟคทอรี่ (Egg Factory)
กรีนเคฟ (Green Cave)
แซนด์รูอิน (Sand Ruins)
บาบิลอนการ์เดน (Babylon Garden)
ไนท์เชส (Night Chase) - ฉากกลางคืนของเมทัลซิตี้
เรดแคนยอน (Red Canyon) - ฉากยามเย็นของสแปลชแคนยอน
ไอซ์แฟคทอรี่ (Ice Factory) - ฉากน้ำแข็งของเอ็กแฟคทอรี่
ไวท์เคฟ (White Cave) - ฉากสีขาวของกรีนเคฟ
ดาร์คเดเซิร์ท (Dark Desert) - ฉากสุริยุปราคาของแซนด์รูอิน
สกายโร้ด (Sky Road) - ฉากอีกเส้นทางหนึ่งของบาบิลอนการ์เดน
บาบิลอนการ์ดเดี้ยน (Babylon Guardian) - สนามพิเศษ ที่มีเป้าหมายให้ผู้เล่นชนไหที่จินนี่อยู่ข้างใน โดยรอบจะไม่มีการเพิ่มขึ้นจนกว่าจะสามารถลดค่าชีวิตของจินนี่ได้
ดิจิตอลไดเมนชั่น (Digital Dimension) - ไม่สามารถเข้าเล่นได้ในโหมดเนื้อเรื่อง
เซก้าคาร์นิวัล (SEGA CARNIVAL) - สนามพิเศษที่จะปลดล็อกได้โดยเล่นโหมดกรังปรีซ์ Heroes Cup ให้ได้เหรียญทอง (48 คะแนนขึ้นไป) โดยสนามนี้จะเป็นการรวบรวมเกมต่างๆของเซก้าซึ่งได้แก่แซมบ้า เดอ อะมิโก้, NiGHTS อินทูเดอะดรีม, บิลลี่ แฮทเชอร์แอนด์ดิไจแอนท์เอ็ก, เครซี่แท็กซี่, ซูเปอร์มังกี้บอล
เซก้าอิลลูชั่น (SEGA ILLUSION) - สนามพิเศษที่จะปลดล็อกได้โดยเล่นโหมดกรังปรีซ์ Babylon Cup ให้ได้เหรียญทอง (48 คะแนนขึ้น) โดยสนามนี้จะเป็นฉากตอนกลางคืนของเซก้าคาร์นิวัล โดยจะมีการรวมรวมเกมต่างๆของเซก้าเช่นกัน ได้แก่ แฟนตาซีโซน, สเปซแชนเนิล 5, ชูชูร็อคเก็ต
ดูอัลทาวเวอร์ (Dual Tower) - เล่นได้เฉพาะโหมดต่อสู้
ไอซ์วัลเล่ย์ (Ice Valley) - เล่นได้เฉพาะโหมดต่อสู้
สเปซเธียร์เตอร์ (Space Theatre) - เล่นได้เฉพาะโหมดต่อสู้
เอ็กซ์ทรีมเกียร์

เอ็กทรีมเกียร์เป็นยานพาหนะที่ใช้ในการแข่งขัน มันมีรูปร่างเหมือนกระดานทั่วๆไป แต่จุดสำคัญในการใช้งานเอ็กซ์ทรีมเกียร์นั้นคืออากาศ
ในขณะที่ถูกใช้งานเอ็กซ์ทรีมเกียร์จะบรรจุอากาศไว้ข้างในและจะถูกปล่อยออกมาเรื่อยๆ โดยเมื่อใดก็ตามที่อากาศหมดเอ็กซ์ทรีมเกียร์จะไม่ลอยตัวและตัวละครก็จะวิ่งแทน เอ็กซ์ทรีมเกียร์นั้นสามารถอัดอากาศเข้าไว้ข้างในแล้วใช้เป็นแรงดันได้เช่น แอร์เบรกหรือกระโดด
ตัวละครทุกตัวสามารถเปลี่ยนเกียร์ได้ในโหมดเล่นอิสระ โดยที่แต่ละคนจะมีเกียร์เฉพาะตัวเป็นของตัวเองซึ่งจะถูกเลือกเป็นอันแรกสุดเมื่อเลือกตัวละคร เกียร์เฉพาะตัวนั้นไม่สามารถเปลี่ยนไปให้คนอื่นได้ ยกเว้น ดาร์คเนส ของชาโดว์และ E-ไรเดอร์ ของดร.เอ็กแมน นอกจากนั้นตัวละครบางคนจะมีเกียร์บางประเภทที่ไม่สามารถใช้ได้ (ดร.เอ็กแมนใช้ได้แต่จักรยานยนต์, อูลาล่าใช้จักรยานยนต์ไม่ได้, E-10000 ทั้งสองตัวใช้ได้เฉพาะกระดาน)
เอ็กซ์ทรีมเกียร์ถูกแบ่งออกเป็นสามประเภทคือ กระดาน(มีจำนวนเยอะที่สุด), เสกต (รองเท้า) และจักรยานยนต์ รวมทั้งหมดมี 43 ชนิด
รูปแบบการเล่น

โดยพื้นฐานแล้วโซนิคไรเดอร์สมีการเล่นที่เหมือนกันเกมแข่งรถทั่วๆไป นั่นคือพยายามเข้าเส้นชัยให้เป็นที่ 1 แต่โซนิคไรเดอร์สได้เพิ่มองค์ประกอบที่สำคัญๆให้กับตัวเกม อันได้แก่
รูปแบบการเล่น > การออกตัว

ตรงข้ามกับเกมแข่งรถทั่วไปที่ให้ผู้เล่นออกตัวเมื่อเวลานับถึง 0 เกมโซนิคไรเดอร์สเมื่อเริ่มแข่งขันในแต่ละสนาม ผู้เล่นทุกคนจะได้เริ่มก่อนหน้าจุดเริ่ม ขณะที่เวลานับถอยหลังผู้เล่นจะสามารถควบคุมตัวละครให้เดินหน้าหรือถอยหลังก็ได้ จากนั้นก็วิ่งผ่านจุดเริ่มเมื่อเวลานับถอยหลังลงเป็น 0 ซึ่งจุดสำคัญคือการสะสมความเร็วก่อนที่จะผ่านจุดเริ่มและผ่านจุดเริ่มก่อนตัวละครตัวอื่นๆ เมื่อผ่านจุดเริ่ม เกมจะคำนวณจากความเร็วสะสม เวลาที่ใช้นับจากที่นับถอยหลังถึงจุดเริ่ม, ลำดับการผ่านจุดเริ่ม แล้วเกมจะนำมาคำนวณความเร็วในการออกตัวให้กับผู้เล่น ส่วนผู้เล่นที่ผ่านจุดเริ่มก่อนเวลาที่กำหนด จะถูกไฟฟ้าช็อตทำให้เสียเวลาในการออกตัวไปครู่หนึ่ง
รูปแบบการเล่น > อากาศ

ดังที่กล่าวไว้ข้างต้นว่าเอ็กซ์ทรีมเกียร์นั้นใช้อากาศเป็นพลังงานในการขับเคลื่อน อย่างไรก็ดีระหว่างเล่นผู้เล่นจะสูญเสียอากาศจากการใช้งาน, การพุ่งตัว, การใช้แอร์เบรก, การกระโดด ดังนั้นตัวเกมจึงเปิดโอกาสให้ผู้เล่นสะสมอากาศไว้ในเอ็กซ์ทรีมเกียร์ ซึ่งก็มีหลายวิธี โดยส่วนมากจะเป็นการใช้กลเม็ด, เก็บเลเวล, เติมอากาศที่จุดเติม หรือเก็บไอเท็มอากาศ
รูปแบบการเล่น > เลเวล

การเก็บแหวนในเกมนี้มีค่าสูงสุดอยู่ที่ 100 วง เมื่อผู้เล่นเก็บครบ 30 และ 60 วงผู้เล่นจะได้รับเลเวล 2 และ 3 ตามลำดับ (ผู้เล่นทุกคนจะเริ่มต้นที่เลเวล 1) โดยเลเวลที่เพิ่มขึ้นทำให้ผู้เล่นมีอากาศในเอ็กซ์ทรีมเกียร์มากขึ้น (และเติมอากาศในเอ็กซ์ทรีมเกียร์ให้เมื่อได้รับเลเวล) ซึ่งเท่ากับว่าผู้เล่นจะมีเวลาในการเล่นมากขึ้นก่อนที่อากาศจะหมด แต่เมื่อผู้เล่นถูกโจมตีหรือตกเหว แหวนจะหายไปหมดและเลเวลจะกลายเป็น 1 ใหม่
รูปแบบการเล่น > กลเม็ด

เช่นเดียวกับเกมกีฬาประเภทลีลา โซนิคไรเดอร์สมีการเสริมระบบกลเม็ดให้กับผู้เล่น โดยกลเม็ดจะถูกเรียกมาได้นั้นผู้เล่นจะต้องใช้เนินกระโดด เมื่อผู้เล่นพบเนินให้กดกระโดดค้างไว้เพื่อบรรจุอากาศ จากนั้นปล่อยตรงจุดสูงสุดของเนินกระโดด ตัวละครจะกระโดดสูงขึ้นกว่าปกติและทำให้ผู้เล่นมีโอกาสสร้างกลเม็ด โดยการสร้างกลเม็ดในเกมนี้ทำได้โดยการกดปุ่มทิศทางทั้ง 4 ด้าน ตัวละครก็จะสร้างท่าทางตามกลเม็ดเอง และเมื่อถึงพื้นเกมจะคำนวณคะแนนออกมา โดยขึ้นอยู่กับจำนวนกลเม็ดที่เล่น, ความสูง, ความเร็วและการลง (ถ้าลงผิดพลาดจะได้เกรด C) ซึ่งยิ่งเกรดดีก็จะเติมอากาศได้มากขึ้น นอกจากนั้นแล้วผู้เล่นสามารถเล่นกลเม็ดตามกำแพงโค้ง หรือเส้นทางลมของฝ่ายตรงข้ามก็ได้
รูปแบบการเล่น > เส้นทางลม

ระหว่างที่ตัวละครต่างๆกำลังแข่งนั้นบางครั้งตัวละครที่เร็วมากจะสามารถสร้างเส้นทางลม (Turbelence) ไว้ โดยเส้นทางลมนี้ผู้เล่นคนอื่นๆสามารถใช้มันเพื่อเร่งความเร็วไล่ตามคู่แข่งได้ (ซึ่งคล้ายๆกับ Slipsteam ในเกมแข่งรถ)
รูปแบบการเล่น > กล่องไอเท็ม

ในแต่ละสนามะมีกล่องไอเท็มให้ผู้เล่นได้เก็บซึ่งเพิ่มความได้เปรียบของผู้เล่น กล่องไอเท็มจะมีสองชนิดคือของข้างในแน่นอนและสุ่ม ซึ่งจะมีไอเท็มอยู่ 8 ชนิดได้แก่ แหวน, อากาศ, เกราะไฟฟ้า (สุ่ม), แหวน 100 วง, อากาศเต็ม, รองเท้า (สุ่ม), ลูกเหล็กช้าลง (สุ่ม), อมตะชั่วคราว (สุ่ม)
ดนตรี

เพลงเปิดในเกมโซนิคไรเดอร์สบรรเลงโดยวง Runblebee ในชื่อเพลง "Sonic Speed Riders" ซึ่งโดยปกติแล้วเกมโซนิคเกือบทุกเกมบนเครื่องเกมคอนโซล (ไม่นับโซนิคชัฟเฟิล) มักจะมีวง Crush 40 มาเล่นเพลงเปิดให้
ภาคต่อ

ในการสัมภาษณ์กับนิตยสาร Eurogamer ทาคาชิ ยูดะ (เกมโปรดิวเซอร์) ได้บอกว่าเซก้าอาจจะวางจำหน่ายภาคต่อของโซนิคไรเดอร์สบนเพลย์สเตชัน 3 และ เอ็กซ์บ็อกซ์ 360
นอกจากนั้นแล้วยูดะยังได้บอกอีกว่ามีความเป็นไปได้ที่โซนิคไรเดอร์สจะถูกพอร์ทลงเพลย์สเตชันพอร์เทเบิล แต่ยังไม่มีการตัดสินใจ
แต่ PLAY Magazine ได้เปิดเผยภาพของภาคต่อของโซนิคไรเดอร์สมีชื่อว่า โซนิคไรเดอร์ส: เซโร่กราวิตี้' โดยลงให้กับเครื่องวีและเพลย์สเตชัน 2
แหล่งข้อมูลอื่น

เว็บไซต์อย่างเป็นทางการของประเทศสหรัฐอเมริกา เก็บถาวร 2007-10-12 ที่ เวย์แบ็กแมชชีน (อังกฤษ)
เว็บไซต์อย่างเป็นทางการของประเทศญี่ปุ่น (ญี่ปุ่น)
เว็บไซต์อย่างเป็นทางการของยุโรป เก็บถาวร 2007-03-29 ที่ เวย์แบ็กแมชชีน (อังกฤษ)
รายชื่อนักแสดงและตัวละครในซีรีส์ภาพยนตร์ทรานส์ฟอร์มเมอร์ส

รายชื่อนักแสดงและตัวละครในซีรีส์ภาพยนตร์ทรานส์ฟอร์มเมอร์ส (อังกฤษ: List of Transformers film series cast and characters เป็นรายชื่อที่รวบรวมชื่อนักแสดงและตัวละครจากซีรีส์ภาพยนตร์ทรานส์ฟอร์มเมอร์ส
ตัวละคร

รายชื่อตัวละครที่แสดงในซีรีส์ภาพยนตร์ทรานส์ฟอร์มเมอร์ส ซึ่งจัดจำหน่ายโดย Paramount Pictures และที่ปรากฏในสื่อ มีตัวละครมากกว่า 214 ตัวปรากฏในแฟรนไชส์ภาพยนตร์
ตัวละคร > ออโตบอท

ในภาพยนตร์ห้าเรื่องแรกมีออโตบอท 40 ตัวปรากฏตัวในซีรีส์ ในตอนท้ายของ Dark of the Moon ออโตบอท 10 ตัวยังคงอยู่บนโลก ห้าปีต่อมาครึ่งหนึ่งของ Autobots ถูกกำจัดโดย Cemetery Wind, Lockdown และ TRF ในตอนท้ายของ The Last Knight บอทส์ที่รอดชีวิตทั้งหมด (Optimus Prime, Bumblebee, Hound, Drift, Crosshairs, Cogman, Daytrader, Hot Rod, Sqweeks, Wheelie, Topspin, Roadbuster, Brains, Mirage / Dino, Trench, Bulldog, Grimlock, Slug, Scorn, Strafe, Mini Dinobots, HMS Alliance Autobot และ Knights of Iacon) ในที่สุดก็ออกจากโลกและกลับไปที่ไซเบอร์ตรอน
สถาบันเทคโนโลยีแมสซาชูเซตส์
ประวัติ > การก่อตั้งและทัศนคติ

...มหาวิทยาลัยวิทยาศาสตร์เชิงอุตสาหกรรมที่อำนวยความก้าวหน้า  การพัฒนา  และการประยุกต์ใช้วิทยาศาสตร์ โดยเชื่อมต่อกับศิลปะ เกษตรกรรม การผลิต และพาณิชย์
ในปี ค.ศ. 1859 มีการเสนอต่อรัฐสภาของรัฐแมสซาชูเซตส์ที่จะใช้พื้นที่ที่ถมเต็มขึ้นใหม่ ๆ ในย่านแบล็กเบย์ (Black Bay)  ในเมืองบอสตัน สำหรับโรงเรียน  (Conservatory)  เพื่อศิลปศาสตร์และวิทยาศาสตร์  แต่ข้อเสนอไม่ผ่านอนุมัติ แต่เพราะฎีกาที่เสนอต่อมาโดยศาสตราจารย์วิลเลียมส์ บาร์ตัน รอเจอส์  กฎหมายเพื่อสถาปนาสถาบันเทคโนโลยีแมสซาชูเซตส์ขึ้น  ก็ผ่านการอนุมัติจากผู้ว่าการรัฐแมสซาชูเซตส์  จอห์น แอนดรู  ในวันที่ 10 เมษายน ค.ศ. 1861  (พ.ศ. 2404)
ศ.รอเจอส์ผู้มาจากมหาวิทยาลัยเวอร์จิเนีย ต้องการก่อตั้งสถาบันเพื่อเตรียมพร้อมกับความก้าวหน้าทางวิทยาศาสตร์และเทคโนโลยี ที่กำลังเป็นไปอย่างรวดเร็ว เขาไม่ได้ประสงค์จะก่อตั้งสถาบันการศึกษาเชิงวิชาชีพ  แต่ต้องการที่จะผสมผสานการศึกษารวมทั้งวิชาชีพและการศึกษาเสรี  (liberal education) โดยเขียนบันทึกไว้ว่า
ผมคิดว่า จุดมุ่งหมายที่แท้จริงและเป็นไปได้จริง ๆ ของโรงเรียนโพลีเทคนิคก็คือ การสอนหลักการวิทยาศาสตร์ที่เป็นฐานและเป็นคำอธิบาย ของปรากฏการณ์ธรรมชาติและของการจัดแจงปรากฏการณ์ธรรมชาติ  พร้อมกับการสอนวิชาเป็นแนวสำรวจอย่างเป็นระบบอย่างเต็มพิกัด ซึ่งกระบวนการและแนวการปฏิบัติการที่สำคัญ ที่สัมพันธ์กับกฎทางกายภาพของธรรมชาติเหล่านั้น  ไม่ใช่เป็นการสอนรายละเอียดทุกอย่างและการจัดแจงที่เป็นไปได้ทุกอย่างของปรากฏการณ์ธรรมชาติ ที่จะ (ศึกษาอย่างเต็มที่) ได้ก็ในประสบการณ์จริงเท่านั้น
แผนการของ ศ.รอเจอส์ เป็นความคิดสะท้อนรูปแบบมหาวิทยาลัยวิจัยของคนเยอรมันในยุคคริสต์ศตวรรษที่ 19 และ 20  ที่เน้นทั้งคณะวิชาการต่าง ๆ ที่ทำงานวิจัยได้อย่างเป็นอิสระ  และที่เน้นทั้งการเรียนการสอนในรูปแบบของการสัมมนาและการปฏิบัติจริงในห้องแล็บ